“รฟม.-BEM” กำชับผดส.รักษาระยะห่าง พร้อมจำกัดผู้ใช้ช่วงเร่งด่วน
“รฟม.-BEM” กำชับผดส.รักษาระยะห่าง พร้อมจำกัดผู้ใช้ช่วงเร่งด่วน
7 พ.ค. 2563

นายภคพงศ์ ศิริกันทรมาศ ผู้ว่าการ การรถไฟฟ้าขนส่งมวลชนแห่งประเทศไทย (รฟม.) กล่าวว่า ตามที่รัฐบาลได้มีมาตรการผ่อนคลายให้ประชาชนดำเนินการหรือทำกิจกรรมบางอย่างได้ ตั้งแต่วันที่ 3 พ.ค.63 เป็นต้นมา ส่งผลให้ประชาชนเริ่มออกมาใช้บริการระบบขนส่งสาธารณะกันมากขึ้น ดังนั้น รฟม.และ บริษัท ทางด่วนและรถไฟฟ้ากรุงเทพ จำกัด (มหาชน) หรือ BEM จึงขอเน้นย้ำผู้โดยสารรถไฟฟ้ามหานคร สายเฉลิมรัชมงคล (MRT สายสีน้ำเงิน) และสายฉลองรัชธรรม (MRT สายสีม่วง) โปรดให้ความร่วมมือในการรักษาระยะห่างทางสังคม หรือ Social Distancing โดยเคร่งครัด เพื่อความปลอดภัยทางสุขอนามัยของคนทุกคน
อย่างไรก็ตาม รฟม. และ BEM ได้ดูแลและให้คำแนะนำผู้โดยสารในการปฏิบัติตามมาตรการรักษาระยะห่างทางสังคมเมื่อเข้าใช้บริการระบบรถไฟฟ้า MRT มาโดยตลอด เพื่อให้สอดคล้องตามนโยบายของรัฐบาล กระทรวงคมนาคม และกรมการขนส่งทางราง โดยผู้โดยสารจะต้องสวมหน้ากากผ้าหรือหน้ากากอนามัยตลอดระยะเวลาที่ใช้บริการรักษาระยะห่างระหว่างกันอย่างน้อย 1 เมตร และรอคิวเข้าใช้บริการตามลำดับ
ส่วนกรณีที่มีผู้โดยสารหนาแน่นในชั่วโมงเร่งด่วน MRT จะใช้มาตรการจำกัดจำนวนผู้เข้าใช้บริการในแต่ละคราว (Group Release) เป็น 3 ตอน ได้แก่ ตอนที่ 1 ก่อนการขึ้น-ลง เข้าสู่ชั้นจำหน่ายบัตรโดยสาร ตอนที่ 2 ก่อนผ่านเข้าประตูจัดเก็บค่าโดยสารอัตโนมัติ ตอนที่ 3 ก่อนเข้าสู่ขบวนรถไฟฟ้า ทั้งนี้เพื่อให้คงมาตรการรักษาระยะห่างทางสังคมไว้ได้ และขอความร่วมมือผู้โดยสารวางแผนและเผื่อเวลาในการเดินทาง เพื่อหลีกเลี่ยงความแออัดขณะใช้บริการรถไฟฟ้า
นอกจากนี้ รฟม. และ BEM ยังคงดำเนินมาตรการอื่นๆ ด้วยความเข้มงวดและรัดกุม อาทิ จัดให้มีจุดคัดกรองผู้โดยสารในทุกสถานี และทุกทางเข้า-ออก ตลอดระยะเวลาการให้บริการ การเพิ่มความถี่ในการทำความสะอาดด้วยน้ำยาฆ่าเชื้อภายในสถานี ภายในขบวนรถไฟฟ้า และจุดที่ผู้โดยสารสัมผัสร่วมกัน การทำความสะอาดเหรียญโดยสารก่อนนำมาใช้หมุนเวียน จัดให้มีจุดบริการเจลแอลกอฮอล์ล้างมือภายในสถานี เป็นต้น ด้วยตระหนักถึงความปลอดภัยทางสุขอนามัยของผู้โดยสารทุกคนเป็นสำคัญ ตลอดจนเป็นการแสดงความรับผิดชอบต่อสังคมส่วนรวม จนกว่าสถานการณ์การแพร่ระบาดของเชื้อไวรัสโควิด-19 จะกลับสู่ภาวะปกติ